Source: https://www.konzervativnyweb.sk/c/22315302/klinku-odsudili-za-lupez-v-dome-zavrazdeneho-valka-na-osem-rokov.html
Timestamp: 2020-06-06 13:40:25+00:00

Document:
Klinku odsúdili za lúpež v dome zavraždeného Valka na osem rokov - www.konzervativnyweb.sk
Klinku odsúdili za lúpež v dome zavraždeného Valka na osem rokov
Dcéra zavraždeného advokáta s rozsudkom nesúhlasí. "Mali súdiť oboch lupičov naraz," hovorí.
31. jan 2020 o 16:54 TASR
Obvinený Jaroslav Klinka (vpravo) na verejnom zasadnutí v prípade lúpeže v dome zavraždeného advokáta Ernesta Valka, ktoré sa konalo na Okresnom súde v Pezinku v piatok 31. januára 2020. (Zdroj: TASR)
PEZINOK - Trojčlenný senát Okresného súdu v Pezinku (OS) v piatok schválil návrh novej dohody o vine a treste, ktorú uzatvoril prokurátor Generálnej prokuratúry (GP) SR Jozef Kandera s Jaroslavom Klinkom, obvineným z lúpeže v prípade vraždy advokáta Ernesta Valka.
Na základe schválenej dohody si Klinka za lúpež odpyká súhrnný osemročný trest odňatia slobody v ústave so stredným stupňom stráženia.
Piatkový verdikt OS v Pezinku je právoplatný a nie je možné sa voči nemu odvolať. Zároveň mu súd uložil ročný ochranný dohľad a trest prepadnutia veci, okrem iného samopalu, zásobníkov a pracovných rukavíc.
"Osemročný trest odňatia slobody považuje súd za dostatočný. Bude zaujímavé sledovať, ako iný súd rozhodne o samotnom hlavnom páchateľovi," uviedol predseda senátu OS BA I.
Vyslovil presvedčenie, že poškodená dcéra Jana sa dozvie na hlavnom pojednávaní, ako došlo k vražde jej otca, prominentného advokáta. Poškodenú so svojím nárokom odkázal na civilné konanie.
"Ja som spokojný. Senát OS v Pezinku zhodnotil tak skutkový stav, ako aj vykonané dokazovanie. Zvážil veľmi starostlivo právnu kvalifikáciu aj procesné podmienky, za ktorých prebehlo dokazovanie a myslím si, že rozhodol zákonne. Teraz nastal ten čas, keď začnem pracovať na obžalobe na Jozefa R. Tá bude podaná na Okresný súd Bratislava 1," uviedol po opustení súdnej miestnosti prokurátor Kandera.
"S touto dohodou o vine a treste nesúhlasíme. Naším pôvodným zámerom bolo, aby obaja títo páchatelia boli súdení počas jedného konania. Stále trváme na tom, že je tam veľmi veľa nezrovnalostí týkajúcich sa toho, ako sa stal skutok. Máme dôvodné pochybnosti o tom, že pán Klinka neklame. Neviem ani, čo mám k tomu povedať, ten trest nám príde nespravodlivý," uviedla dcéra zavraždeného advokáta Jana Valková.
Rovnaký názor, že súd mal dohodu zamietnuť vzhľadom na viacero pochybností a rozporov zastáva aj právny zástupca poškodenej Ján Havlát. Podľa neho mal o dvojici rozhodovať súd v rámci jedného hlavného pojednávania.
Klinka označil za strelca Jozefa R., ten však vinu odmieta. Klinku odsúdil v roku 2017 OS v Žiari nad Hronom za trestný čin lúpeže na trest odňatia slobody vo výmere šiestich rokov a ôsmich mesiacov. Podľa obžaloby mal obvinený tip, že Valko nosí domov väčšiu sumu peňazí. Na pozemok sa dvojica dostala cez oplotenie. Do domu vnikla po tom, ako doň vpustila zapáchajúcu chemickú látku.
Valko bol zavraždený vo svojom dome v Limbachu 8. novembra 2010. Po viac ako ôsmich rokoch policajti ukončili vyšetrovanie vraždy s návrhom na obžalobu dvoch páchateľov, vtedy 43-ročného Jozefa R. a 45-ročného Klinku, ktorých motívom bolo podľa polície lúpiť vo Valkovom dome.
Po Valkovom návrate mali do domu vniknúť a Jozef R. mal právnika streliť do hrudníka, čím mu mal spôsobiť smrteľné zranenie. Následne Jozef R. zobral Valkovi pištoľ, ktorú mal advokát v legálnej držbe.
3. Odvrátená tvár protestov. Rabovanie dopadá na zbedačené komunity 7
9. Klaus kritizuje krízový plán Európskej komisie. Označil ho za prostriedok k centralizácii únie 1
10. Kresťania slávia sviatok Nanebovstúpenia Pána 1
1. Odvrátená tvár protestov. Rabovanie dopadá na zbedačené komunity 87
2. "Nehovorte manželka a priateľka." OSN požaduje rodovo neutrálne vyjadrovania 72
4. Núdzový stav sa predčasne rušiť nebude, vyhlásil premiér Matovič 17
8. Slováci môžu opäť využívať medzinárodnú dopravu do Českej republiky 12
1. "Nehovorte manželka a priateľka." OSN požaduje rodovo neutrálne vyjadrovania 704
3. Slováci sa koronavírusu boja čoraz menej, ukázal prieskum 253
8. Trump nariadil mobilizáciu. Ak nepokoje neustanú, vyšle do ulíc armádu 46

References: súd 
 súd 
 súd 
 súd 
 súd 
 súd